V. Tomanová, ministerka práce, sociálnych vecí a rodiny SR: (2006-12-07):
Treba povedať, že priemerná dávka v súčasnosti predstavuje zhruba 1 330 korún a na druhej strane treba zdôrazniť aj tú skutočnosť, že najväčší počet sporiteľov predstavujú sporitelia s príjmom od 0 do 6 900 korún. Na druhom mieste sú sporitelia od  6 900 do 10 000 korún a na treťom mieste sú sporitelia, ktorí majú príjem vo výške 0 korún. Čiže, to tiež na niečo poukazuje. V nadväznosti na tieto skutočnosti vláda Slovenskej republiky na základe uznesenia 856 z 11. októbra tohto roku uložila ministerstvu práce, sociálnych vecí a rodiny do 31. marca 2007 predložiť na rokovanie vlády podrobnú analýzu vplyvu zavedenia II. kapitalizačného piliera na hospodárenie Sociálnej poisťovne od roku 2005 s výhľadom do roku 2010 a návrh na stabilizáciu rozpočtu Sociálnej poisťovne vrátane systémových riešení na zabezpečenie finančnej rovnováhy jednotlivých fondov Sociálnej poisťovne. Ministerstvo práce, sociálnych vecí a rodiny v súčasnosti analyzuje všetky možné zmeny v povinnom dôchodkovom systéme a na základe záverov a odporúčaní uvedenej analýzy pripraví legislatívny návrh na uskutočnenie potrebných krokov k udržaniu finančnej stability v I. pilieri povinného dôchodkového systému a taktiež upraví II. kapitalizačný pilier. Už dnes je zrejmé, že pôjde do II. kapitalizačného piliera zavedenie, do tzv. II. kapitalizačného piliera zavedenie prvku dobrovoľnosti a riešenie situácie sporiteľov v II. pilieri, pre ktorých je toto sporenie nevýhodné. Ministerstvo práce pripravuje novelu zákona o starobnom dôchodkovom sporení, v ktorej sú tieto úpravy zahrnuté. Návrh tejto novely bude výsledkom okrem analýzy aj pracovných stretnutí skupín zriadených pri ministerstve práce, na ktorých sa zúčastňujú experti z dôchodcovských správcovských spoločností, zo Sociálnej poisťovne, Národnej banky Slovenska, samozrejme, ministerstva práce. Predpokladaná účinnosť tejto novely bude od 1. júla 2007. Prvok dobrovoľnosti sa v súlade so závermi pracovných skupín navrhuje v tom zmysle, že každý občan, ktorý povinne vstúpil alebo bude v budúcnosti povinný vstúpiť do II. piliera, bude mať podľa tohto návrhu možnosť rozhodnúť sa, že zostáva výlučne v I. pilieri. Pripravovaný návrh novely má taktiež možnosť umožniť občanom vrátiť sa do I. piliera, a to tým občanom, ktorí vstúpili do II. piliera napriek tomu, že to bolo pre nich nevýhodné. Konkrétne ide o občanov vo vyššom veku, pre ktorých môže byť vstup do II. piliera, môže znamenať nižší dôchodok, než aký by dostávali, ak by zostali výlučne v I. pilieri. Ďalej vláda plánuje presadzovať zavedenie takých mechanizmov, ktoré zvýšia bezpečnosť nasporených prostriedkov v rámci II. kapitalizačného piliera. Pripravuje sa teda do budúcnosti zlepšenie podmienok dôchodkovým správcovským spoločnostiam pre efektívnejšie investovanie majetku v dôchodkovom fonde. Efektívnosťou sa v tomto prípade rozumie optimálna rovnováha medzi výnosnosťou investovania a bezpečnosťou systému. Nedostatky súčasnej právnej úpravy investovania v II. pilieri sa začnú prejavovať, samozrejme, až v budúcnosti. Tým sa zvýši objem majetku dôchodkových fondov. Z tohto dôvodu plánujeme teda predložiť novelu zákona o starobnom dôchodkovom poistení, ktorá by mala vytvoriť lepšie podmienky na investovanie majetku dôchodkových fondov. K tejto problematike je v súčasnosti zriadená taktiež pracovná skupina v Národnej banke Slovenska, na ktorej sa zúčastňujú odborníci z oblasti investovania z Národnej banky, dôchodkových správcovských spoločností a ministerstva práce. Závery z tejto pracovnej skupiny taktiež budú podkladom pri tvorbe uvedenej novely. Vláda plánuje taktiež zlepšiť legislatívny rámec na skvalitnenie informácií poskytovaných sporiteľom zo strany dôchodkových správcovských spoločností. Ďakujem.